## El Centre de Coordinació d’Emergències insta a extremar les precaucions davant de l’episodi de pluja persistent dels pròxims dies

*** El CCE sol·licita a la Confederació Hidrogràfica del Xúquer una anàlisi de l’evolució de barrancs i preses, i que proporcione una previsió segons la predicció meteorològica
* La Generalitat insta els ajuntaments a activar els seus plans locals i tallar accessos a llits i barrancs, entre altres mesures**

**L’Eliana.**

La Generalitat, mitjançant el Centre de Coordinació d’Emergències, ha convocat, este dimarts al matí, els organismes i les autoritats implicats en situacions d’emergència per inundacions a una nova reunió d’anàlisi i seguiment de l’episodi de pluges que s’està produint a la Comunitat Valenciana.

Després de la trobada, la secretària autonòmica d’Emergències i Interior, Irene Rodríguez, ha recordat que ahir es va decretar situació d’emergència 0 en la província de Castelló, de València i nord d’Alacant, i, per això, “hem intensificat el seguiment i hem fet una crida a tota la població, a totes les administracions i a tots els organismes, ja que es preveu que siga una pluja molt persistent i que dure diversos dies”. “Cal anar prenent totes les mesures oportunes de precaució, de prevenció i d’anticipació que ens permeta prevore tota l’evolució d’este incident”, ha agregat.

En la reunió s’ha insistit en el fet que la ciutadania extreme les precaucions davant de l’evolució de l’episodi de pluges persistents que tindrà lloc esta vesprada i durant els pròxims dies. “Ens han traslladat que la persistència de pluges continuarà, i, encara que ara semble que no plou o plou poc, esta vesprada es preveu que comence a ploure amb més intensitat i que les majors precipitacions s’acumulen durant esta vesprada i nit, demà i dijous”, ha explicat la secretària autonòmica.

Irene Rodríguez ha advertit que cal estar “molt pendents d’este l’episodi que es prolongarà durant diversos dies”, i, per això, “cal posar en marxa tots els mecanismes d’autoprotecció, hem de tindre els avisos preparats, recordar-los a la població, i els ajuntaments han d’activar els plans locals, dur a terme els tancaments de llits i barrancs, i mesures com les que vam proposar ja ahir, com el tancament de centres educatius o evitar la celebració d’activitats a l’aire lliure”.

En esta línia, Rodríguez ha concretat que la Generalitat ha demanat a la Confederació Hidrogràfica del Xúquer que analitze l’evolució dels barrancs i les preses i “proporcione tota la informació, segons les prediccions d’Aemet, que permeta obtindre una previsió del que puga passar en els barrancs, les preses o davant de possibles desbordaments”.

La secretària autonòmica ha subratllat la necessitat de recaptar eixa informació per a poder interpretar el que pot anar succeint i anar prenent decisions i avisar la població. “Ha de ser un treball de col·laboració i coordinació analitzar i interpretar tota la informació per a donar als ciutadans mesures preventives necessàries”, ha recalcat.

**Incidents**

Durant la reunió, tots els servicis d’intervenció han fet el seguiment de l’episodi de pluges i els incidents que s’han pogut produir, especialment durant la nit. “Afortunadament, la nit ha sigut molt tranquil·la, no hi ha hagut a penes incidents relacionats amb les pluges en els quals hagen hagut d’intervindre els servicis de bombers. S’han anat produint alguns incidents que tenien a veure més amb les conseqüències de les pluges o amb la caiguda d’algun llamp, com va ocórrer a Atzeneta, que va deixar el municipi sense electricitat. Este matí, hi ha hagut també a Castelló una incidència amb una xarxa mòbil. En les dos, ràpidament es va contactar amb les companyies per a la seua resolució”, ha detallat Rodríguez.

Algunes carreteres també s’han vist afectades i s’han tallat al trànsit bé per acumulació d’aigua, lliscaments o despreniments principalment en les províncies de Castelló i de València. Segons ha explicat la secretària autonòmica d’Emergències i Interior: “S’està treballant en la restitució d’estes carreteres per a obrir-les com més prompte millor i també s’han realitzat esta nit alguns desembassaments en preses de Castelló com Ulldecona, l’Alcora, Algar i El Regajo amb cabals bastant baixos i sense incidències tampoc”.

Fecha: 04/03/2025